Up-200/95
Datum: 1999-05-26T00:00:00.000+02:00
ecli: ECLI:SI:USRS:1999:Up.200.95
vrsta: drugi akti
zadeva: ustavna pritožba
objavljeno: Neobjavljeno | 26.05.1999
dokument: US19490
akt: Ustavna pritožba M. Ž. zoper sodbo Vrhovnega sodišča št. U 799/93 z dne 5. 7. 1995 v zvezi z odločbo Ministrstva za pravosodje št. 464-53/93 z dne 7. 5. 1993
resitev: zavrženje
izrek: Ustavna pritožba M. Ž. zoper sodbo Vrhovnega sodišča v zvezi z odločbo Ministrstva za pravosodje se zavrže.
stavek: Ustavno pritožbo je treba zavreči, ker je ni vložila upravičena oseba (oseba brez izrecnega pooblastila za zastopanje v postopku ustavne pritožbe).
odlocitev: sklep
geslo: Upravičena oseba kot vlagatelj ustavne pritožbe.

Pooblastilo za zastopanje v postopku ustavne pritožbe.
podlaga: Zakon o Ustavnem sodišču (ZUstS), 3. al. 1. odst. 55. čl.
datum_vloge: 1995-12-21T23:00:00.000Z
datum_odlocitve: 1999-05-25T22:00:00.000Z

# Up-200/95

26. 5. 1999

S K L E P

Ustavno sodišče je v postopku za preizkus ustavne pritožbe M. Ž. iz M. na seji senata dne 26. maja 1999

---

s k l e n i l o :

Ustavna pritožba M. Ž. zoper sodbo Vrhovnega sodišča št. U 799/93 z dne 5. 7. 1995 v zvezi z odločbo Ministrstva za pravosodje št. 464-53/93 z dne 7. 5. 1993 se zavrže.

---

## O b r a z l o ž i t e v

M. Ž. je vložil ustavno pritožbo v imenu dr. J. H., J. A., J. J. in dr. J. G. G. H. Zakon o Ustavnem sodišču (Uradni list RS, št. 15/94 - v nadaljevanju: ZUstS, členi 50 do 53) določa obvezne elemente, ki jih mora vsebovati ustavna pritožba in predpostavke, ki morajo biti izpolnjene, da Ustavno sodišče o njej meritorno odloči. Glede na to, da vlagatelj ustavne pritožbe ni predložil vseh potrebnih listin in pooblastila za zastopanje v postopku ustavne pritožbe, ga je Ustavno sodišče z dopisom z dne 7. 7. 1998 pozvalo, naj ustavno pritožbo v skladu z navodili dopolni v roku 8 dni in naj v enakem roku predloži pooblastilo za zastopanje. Pri tem ga je opozorilo na posledice, če vloge v postavljenem roku ne bo ustrezno dopolnil.

Vlagatelj ustavne pritožbe je pisanje prejel v redu, saj je na poziv odgovoril in poslal tudi več pooblastil. Pooblastila, izdana na D. in v G. leta 1984, 1988 in 1989, se glasijo na dr. J. G. H. kot pooblaščenca. Pooblastilo z dne 20. 11. 1993, s katerim slednji pooblašča M. Ž., pa se nanaša na vložitev zahtevka za denacionalizacijo. Pooblastila se torej ne nanašajo na postopek pred Ustavnim sodiščem. Zato je Ustavno sodišče (enako, kot v vseh drugih podobnih primerih, npr. sklep št. Up- 31/93 z dne 15. 2. 1995, OdlUS IV, 139 in sklep št. Up-72/95 z dne 11. 10. 1995, OdlUS IV, 177) štelo, da je vlagatelj ustavno pritožb vložil v svojem imenu.

Ker pritožnik ni tisti, ki bi mu bila z izpodbijanim posamičnim aktom kršena kakšna človekova pravica ali temeljna svoboščina, je Ustavno sodišče ugotovilo, da je ustavno pritožbo vložila neupravičena oseba. Zato je bilo treba ustavno pritožbo zavreči.

Senat Ustavnega sodišča je sprejel ta sklep na podlagi tretje alinee prvega odstavka 55. člena ZUstS v sestavi: namestnik predsednice senata Lojze Janko ter člana dr. Janez Čebulj in dr. Dragica Wedam - Lukić.

Namestnik predsednice senata:

Lojze Janko